**Rapport fra Nordisk konfirmandledarkongerens i Uppsala september 2019**

**Ved sokneprest Frode Wigum, Borge i Lofoten**

Etter over tretti år som menighetsprest med konfirmantkull, som regel alene med ansvaret, har jeg lenge hatt et sterkt ønske å få mulighet til faglig påfyll innen faget. Skolering av presten som konfirmantleder hadde i min tid som teologistudent lite fokus, og som utøvende prest har jeg opplevd at dette har lav prioritet i Den norske kirke. Dette til tross for at et profesjonelt konfirmantarbeid kanskje er det aller viktigste vi gjør i Den norske kirke i dag. Derfor var det med stor glede jeg opplevde å få innvilget Presteforeningens reisestipend knyttet til en konferanse med 100 prosent fokus på dette svært viktige arbeidet.

Nordisk konfirmantlederkonferanse ble startet i 2006, og har gått på omgang blant 4 nordiske land hvert andre år siden. I 2021 er det Norges tur. Av de nesten 500 deltagerne på årets konferanse, som ble arrangert på Uppsala Slott i Sverige i september i år, var kun 2 norske prester påmeldt. Det er derfor på høy tid at også prester i Den norske kirke oppdager dette unike tilbudet til faglig påfyll, inspirasjon og fornyelse.

Tema for årets konferanse var *”Ge upp, Se upp, Stig upp, Uppsale”,* der oppfordringen til deltagerne var å våge legge bak det som ikke fungerer, og å løfte blikket opp mot de nye utfordringene som ungdom står ovenfor i dagens samfunn. ”Stig opp-stå opp” er Jesu ord til den lamme ved Betesda, og dermed også Jesu ord til oss. Vi er kallet til å stå opp og å våge gå til nye kilder til å forstå våre ungdommer på best mulig måte.

Den svenske kirke, som var vertskap for konferansen, har utvilsom jobbet med å ta samtiden på alvor. All mat var vegetar, alle toaletter på det historiske slottet var gjort kjønnsnøytrale de dagene konferansen pågikk og undertegnede slet med å forklare hvorfor jeg ikke hadde tatt tog, men fly, fra Lofoten til Uppsala for å delta på konferansen. Fly er ut! Dette er et kirkesamfunn der man har praktisk fokus på samtidens mest aktuelle politiske spørsmål. Og nettopp alle de utfordringer ungdommer står ovenfor i dag var tema for hovedforedrager første dagen. Den svenske rikskjendis Lina Axelsson Kihlblom, født som jente i en guttekropp og blant annet kjent fra Skavland, har som pedagog lang erfaring med å jobbe med ungdom i utsatte posisjoner i samfunnet. Foredraget hadde som tittel ”Hur formar vi gemensamma förhållningssätt, organisasjon, arbetssätt og visioner som stärker den unga människan?” Det å se og forstå de sårbare minuspunktene mange av våre konfirmanter har som utgangspunkt i sitt liv, var for henne en svært viktig nøkkel for å kunne fremstå som en troverdig kirke for denne generasjonen. Enhver konferanse som fokuserer på konfirmanter trenger en teologisk refleksjon og det var det rektor Kenneth Nordgren ved Svenska kyrkans utbildingsinstitut som sto for. Den siste dagen toppet man foredragsholderne med tidligere verdens- og olympiamester i kvinnelig 7.kamp Caroline Klüft, som holdt et meget engasjert foredrag om det å ha gode ledere og veiledere rundt seg for å nå mål i livet.

Til tross for hovedforedrag med høy kvalitet var det likevel andre sider ved konferansen som for en erfaren konfirmantleder hadde større betydning. På såkalte workshops fikk man i små grupper mulighet til fordypning i ulike temaer knyttet til blant annet kjønnsproblematikk, klimakrise, pilegrimsvandring for ungdom, frelseskransen, sosiale medier, ungdom og musikk, lederutvikling for ungdom, risikoanalyser i arbeidet, barns rettigheter i kirken, kirkeromspedagogikk og diverse nye arbeidsmetoder i konfirmantarbeidet. Det var også nyttig å få kunnskap om hvordan det står til i våre nordiske naboland med konfirmantoppslutningen. Der Finland og Danmark har en konfirmantprosent langt over den norske, mens Sverige sliter med en oppslutning på bare ca 30 prosent avungdomskullene.

Det som betydde alle mest var imidlertid endelig å være på en arena der arbeid med konfirmanter hadde fokus 100 prosent av tiden. Det ble mange gode, spennende, intense og artige samtaler med mennesker som hadde et sterkt og inderlig ønske om at kirken må lykkes med å nå ut til våre ungdommer. Det er derfor et håp om at når man samles til ny Nordisk konfirmantlederkonferanse konferanse i Norge om to år, da er det fullt av norske prester som ser verdien i å delta.